Piccadilly Line
Nástupištia konečnej stanice Cockfosters.
Súprava stojaca v stanici Hounslow West.
Vstup do stanice Finsbury Park.
Schéma po otvorení stanice Heathrow Terminal 5.
Nástupište stanice Piccadilly Circus.
Vchod do stanice Piccadilly Circus.
Interiér súpravy z roku 1973.
Pohľad zo súpravy na nástupište stanice Covent Garden.
Nástupište stanice Bounds Green.
Interiér stanice Arsenal. Tradičné kachličkované múry nesú ešte starý názov stanice - Gillespie Road.
Nástupište stanice Russel Square.
Súprava prichádzajúca do stanice Acton Town.
Zatiaľ najnovšia stanica v sieti - Heathrow Terminal 5.
Súpravy Piccadilly a Metropolitan Line v stanici Uxbridge.
Schéma krátkej vetvy vedúcej do stanice Aldwych.
**Piccadilly Line** je jedna z liniek londýnskeho metra, na mapách je označená tmavomodrou farbou a prechádza Londýnom v smere severovýchod–západ. V centre sa nachádza hlboko pod zemou, pričom jej úseky v okrajových častiach mesta sa nachádzajú na povrchu. Je to tretia najvyťaženejšia linka v sieti.

Dejiny
------

### Vznik

Piccadilly Line vznikla ako **Great Northern, Piccadilly & Brompton Railway** (GNP&BR), čo bola jedna z viacerých železníc spoločnosti Underground Electric Railways Co of London Ltd, ktorej riaditeľ bol Charles Yerkes, ktorý však zomrel skôr, ako sa jeho plány stali skutočnosťou.

V roku 1902 sa objavilo pred Parlamentom 26 návrhov zákona, ktoré hovorili o dovolení umiestniť železnicu v Londýne hlbšie do podzemia. Viaceré z nich navrhovali konkurenčné trasy a vyžadovalo sa aby Parlamentný výbor o tom rozhodol. Nakoniec to vyhrala dnešná Piccadilly Line.

Odsúhlasený návrh zahrňoval zlúčenie dvoch navrhovaných podzemných železníc – Great Northern and Strand Railway (GN&SR) a Brompton and Piccadilly Circus Railway (B&PCR), a prevzatie plánovaného podzemného úseku medzi stanicami South Kensington a Earl's Court na District Railway (návrh bol schválený v roku 1897, ale nikdy sa nezrealizoval). V návrhu bol zahrnutý aj spojovací úsek medzi stanicami Piccadilly Circus a Holborn.

Prvý úsek Great Northern, Piccadilly & Brompton Railway bol oficiálne otvorený 15. decembra 1906 medzi stanicami Finsbury Park a Hammersmith.

30. novembra 1907 bol otvorený krátky úsek, ktorý sa vetvil od hlavnej trate v stanici Holborn a smeroval do stanice „Strand" (neskôr Aldwych). Tento úsek bol plánovaný ako posledný na Great Northern, Piccadilly & Brompton Railway pred zlúčením s Brompton and Piccadilly Circus Railway. V roku 1905 (a znova tiež v roku 1965) bolo navrhnuté predĺžiť tento krátky úsek ďalej na juh pod Temžu do stanice Waterloo, ale táto eventualita sa však nikdy nezrealizovala. Hoci mal dva osobitné tunely, od roku 1918 bol východný tunel uzavretý a v západnom začala premávať kyvadlová doprava.

1. júla 1910 schválený zákon zlúčil Great Northern, Piccadilly & Brompton Railway a ďalšie železnice spoločnosti Underground Electric Railways Co of London Ltd (Baker Street & Waterloo Railway, Charing Cross, Euston & Hampstead Railway a District Railway) do jedného celku – London Electric Railway Company.

10. decembra 1928 bola otvorená nová stanica na Piccadilly Circus, ktorá zahŕňala podpovrchový vestibul a 11 eskalátorov. Toto bol začiatok dôležitého vývoja železníc – teda komplexný program rozširovania stanice na základe rozšírenia Piccadilly Circus.

### Predĺženie do Cockfosters

V 20. rokoch sa na vtedajšej konečnej stanici Finsbury Park začalo objavovať vážne zahltenie, pretože cestujúci museli prestúpiť na povrchovú dopravu smer severný a severovýchodný Londýn. Preto bolo navrhnuté čo najskôr predĺžiť trasu buď smerom na Tottenham a Edmonton alebo na Wood Green a Palmers Green. Začiatok 30. rokov bol obdobím hospodárskeho úpadku a tak z dôvodu zníženia nezamestnanosti vláda uvoľnila svoje finančné prostriedky. Hlavný bod návrhu bolo predĺženie smerom na sever do Cockfosters. V pláne bolo taktiež postaviť stanicu medzi dnešnými Manor House a Turnpike Lane na križovatke ulíc Green Lanes a St Ann's Road v Harringay, ale výstavbu zastavil Frank Pick, ktorý sa domnieval, že električková a autobusová doprava je tu dostatočná. Avšak vetracia šachta v podobnom stavebnom štýle ako ostatné stanice v tom čase je viditeľná dodnes. Predĺžená trať meria 12 km (7,7 míľ), z toho v tuneli vedie trať len po juh stanice Arnos Grove. Celkové náklady na výstavbu činili 4 milióny libier a trať bola predlžovaná na 3 etapy:

* 19. septembra 1932 k stanici Arnos Grove
* 13. marca 1933 k stanici Enfield West (dnes Oakwood)
* 19. júla 1933 k stanici Cockfosters

### Predĺženie na západ

* smer Uxbridge: District Railway (neskôr District Line) premávala do Uxbridgu od roku 1910 a neskôr ju prebrala postupne sa predlžujúca Piccadilly Line:
	+ 4. júla 1932 do South Harrow
	+ 23. októbra 1933 do Uxbridgu
* smer Hounslow: 18. decembra 1932 boli na pôvodnej trati na District Line v úseku Acton Town – Northfields pridané ešte 2 koľaje (teda v tomto úseku boli až 4) a Piccadilly Line bola predĺžená:
	+ 9. januára 1933 do stanice Northfields
	+ 13. marca 1933 do stanice Hounslow West

Na mnohých staniciach z tohto predĺženého úseku je badateľný stavebný štýl Art Deco navrhnutý Charlesom Holdenom.

### Victoria Line

Počas projektovania trasy Victoria Line bolo navrhnuté, že stanicu Manor House by mala prebrať Victoria Line a ďalej boli plánované nové priame tunely z Finsbury Parku do stanice Turnpike Lane, čím by sa skrátil čas cesty z a do Londýna. Tento návrh bol nakoniec zamietnutý kvôli možnému nepohodliu cestujúcich, ktoré by bolo spôsobené počas prestavby, ako aj kvôli vysokej cene nových tunelov. Avšak, Piccadilly Line bola výstavbou aj tak zasiahnutá, a to najmä v stanici Finsbury Park. Vlaky smerom do centra boli presmerované cez novopostavené tunely, kde využívali nástupište, na ktorom bol umožnený priamy prestup na Victoria Line (predtým nástupištia využívala Northern City Line). Tieto práce definitívne ukončili v roku 1965 a súpravy v smere do centra začali jazdiť v nových tuneloch 3. októbra 1965, tri roky pred otvorením prvého úseku Victoria Line.

### Predĺženie na letisko Heathrow

V roku 1975 bol otvorený nový podpovrchový úsek Hounslow West – Hatton Cross, pričom sa stanica Hounslow West presunula do podzemia. Ďalej, v roku 1977 bola trasa predĺžená na letisko Heathrow, s prvotným názvom stanice Heathrow Central (dnes Heathrow Terminals 1, 2, 3), pretože v roku 1984 bol otvorený jednosmerný okruh na juh do stanice Heathrow Terminal 4.

Od 7. januára 2005 do 17. septembra 2006 trať cez Heathrow Terminal 4 uzavreli, aby mohli prepojiť tunely do budúcej stanice Heathrow Terminal 5, kde bude premávať každý druhý vlak (ostatné pôjdu cez stanicu Heathrow Terminal 4). V lete 2006 bola na krátku dobu Piccadilly Line skrátená do stanice Hatton Cross z dôvodu napojenia tunelov v Heathrow Terminals 1, 2, 3 a náhradná autobusová doprava premávala do obidvoch staníc – Heathrow Terminals 1, 2, 3 a 4. Toto predĺženie je taktiež nazývané "PiccEx" (skrat.: *Piccadilly Line Extension*) a novú stanicu spolu s terminálom otvorili 27. marca 2008.

### Teroristické útoky 7. júla 2005

7. júla 2005 sa súprava na trase Piccadilly Line stala terčom samovražedných bombových atentátnikov. Bomba vybuchla vo vrcholiacej rannej špičke o 8.50 BST (British Summer Time – Britský letný čas) medzi stanicami King's Cross St Pancras a Russell Square. Bomba bola súčasťou koordinovaných útokov v Londýne a bola zosynchronizovaná s ďalšími troma bombami – 2 vybuchli na Circle Line a 1 v autobuse na Tavistock Square. Pomerne malá trhavina bola ukrytá v ruksaku a všetci 4 atentátnici pri výbuchu zahynuli. A práve táto bomba mala za následok najviac mŕtvych – 21. Evakuácia sa ukázala ako najzložitejšia, pretože Piccadilly Line sa nachádza hlboko pod zemou a bolo tam ťažké dostať záchranárov. Počas zvyšku dňa bola celá trasa uzavretá. Okrajové časti trasy otvorili nasledujúci deň 8. júla (súpravy nejazdili medzi Hyde Park Corner – Arnos Grove) a plná prevádzka začala 4. augusta, 4 týždne po výbuchu.

*Pozri aj: Výbuchy v Londýne 7. júla 2005*

Vozový Park
-----------

Ako vlastne na takmer všetkých trasách londýnskeho metra, aj na Piccadilly Line premáva len jeden typ súprav a to z roku 1973. Šesťvozňové súpravy sú natreté vo farbách londýnskeho metra – v červenej, modrej a bielej. V špičke je na plnú prevádzku linky potreba 76 súprav z celkového počtu 88 a len jedna súprava bola vážne poškodená pri teroristických útokoch 7. júla 2005. Aj keď bol vozový park nedávno zrekonštruovaný, do roku 2014 sa plánuje úplne vymeniť stávajúce súpravy za nové. V minulosti tu premávali aj súpravy z rokov 1959, 1956, 1938, 1923 a 1906.

Súpravy sú deponované v dvoch depách – v Northfields (prístup zo staníc Northfields a Boston Manor) a v Cockfosters (prístup zo staníc Oakwood a Cockfosters). Odstavné koľaje sa nachádzajú v staniciach South Harrow, Arnos Grove, Rayners Lane, Down Street, Wood Green, Hyde Park Corner, Acton Town a Uxbridge.

### Aktuálna obsluha

Intervaly súprav na Piccadilly Line mimo špičky:

* 10 min. Cockfosters – Heathrow Terminal 5 (cez Heathrow Terminals 1, 2, 3)
* 10 min. Cockfosters – Heathrow Terminal 4 (a naspäť cez Heathrow Terminals 1, 2, 3)
* 20 min. Cockfosters – Uxbridge
* 20 min. Cockfosters – Rayners Lane
* 10 min. Arnos Grove – Northfields

Polovica súprav do Uxbridge sa otáča už v stanici Rayners Lane – interval 10 min. je medzi stanicami Acton Town a Rayners Lane a interval 20 min. medzi Rayners Lane a Uxbridge (tento úsek je dopĺňaný Metropolitan Line).

Neskoro večer zvyknú spoje končiť už v stanici Oakwood namiesto pravidelne konečnej v Cockfosters.

Trasa
-----

Poznámka: Za názvom stanice sa nachádza dátum jej otvorenia, prípadne dátum jej zatvorenia a taktiež jej prípadný pôvodný názov.

### Vetva Cockfosters

#### Povrchový úsek

* Cockfosters; 31. júl 1933
* Oakwood *(Enfield West, Enfield West (Oakwood))*; 13. marec 1933
* Southgate – *pod povrchom*; 13. marec 1933
* Arnos Grove; 19. september 1932

#### Podpovrchový úsek

* Bounds Green; 19. september 1932
* Wood Green; 19. september 1932
* Turnpike Lane; 19. september 1932
* Manor House; 19. september 1932

### Pôvodný úsek

* Finsbury Park; 15. december 1906 (prestup na Victoria Line a National Rail)
* Arsenal *(Gillespie Road, Arsenal (Highbury Hill))*; 15. december 1906
* Holloway Road; 15. december 1906
* Caledonian Road ; 15. december 1906
* King's Cross St Pancras *(King's Cross, King's Cross for St. Pancras)*; 15. december 1906 (prestup na Circle, Hammersmith & City, Metropolitan, Northern (vetva Bank), Victoria Line a National Rail)
* Russell Square; 15. december 1906
* Holborn *(Holborn (Kingsway))*; 15. december 1906 (prestup na Central Line)
* Covent Garden; 11. apríl 1907
* Leicester Square; 15. december 1906 (prestup na Northern Line (vetva Charing Cross))
* Piccadilly Circus; 15. december 1906 (prestup na Bakerloo Line)
* Green Park *(Dover Street)*; 15. december 1906 (prestup na Jubilee a Victoria Line)
* Hyde Park Corner; 15. december 1906
* Knightsbridge; 15. december 1906
* South Kensington; 8. január 1907 (prestup na Circle a District Line)
* Gloucester Road; 15. december 1906 (prestup na Circle a District Line)
* Earl's Court ; 15. december 1906 (prestup na District Line)
* Barons Court; 15. december 1906 (prestup na District Line)
* Hammersmith ; 15. december 1906 (prestup na District a Hammersmith & City Line)

### Predĺženie do Hounslow a Uxbridgu

* Turnham Green; 1. január 1869 (ako stanica London & South Western Railway); 23. jún 1963 (ako stanica Piccadilly Line) (prestup na District Line)
* Acton Town; 1. júl 1879 (ako stanica Metropolitan District Railway, neskôr District Line); 4. júl 1932 (ako stanica Piccadilly Line) (prestup na District Line)

Linka sa tu rozdeľuje na dve vetvy – do Uxbridgu a na letisko Heathrow.

### Vetva Heathrow

#### Povrchový úsek

* South Ealing; 1. máj 1883 (ako stanica Metropolitan District Railway, neskôr District Line); 29. apríl 1935 (ako stanica Piccadilly Line)
* Northfields; 16. apríl 1908 (ako stanica District Line); 9. január 1933 (ako stanica Piccadilly Line)
* Boston Manor; 1. máj 1883 (ako stanica District Line); 13. marec 1933 (ako stanica Piccadilly Line)
* Osterley; 23. marec 1934
* Hounslow East  *(Hounslow Town)*; 2. máj 1909 (ako stanica District Line); 13. marec 1933 (ako stanica Piccadilly Line)
* Hounslow Central *(Heston-Hounslow)*; 1. apríl 1886 (ako stanica District Line); 13. marec 1933 (ako stanica Piccadilly Line)

#### Podpovrchový úsek

* Hounslow West  *(Hounslow Barracks)*; 21. júl 1884 (ako stanica District Line); 13. marec 1933 (ako stanica Piccadilly Line)
* Hatton Cross; 19. júl 1975
* Heathrow Terminal 4 ; 12. apríl 1986
* Heathrow Terminals 1, 2, 3  *(Heathrow Central, Heathrow Central Terminals 1, 2, 3)*; 16. december 1977
* Heathrow Terminal 5 ; 27. máj 2008

### Vetva Uxbridge

* Ealing Common; 4. júl 1932 (prestup na District Line)
* North Ealing; 23. jún 1903 (ako stanica District Line); 4. júl 1932 (ako stanica Piccadilly Line)
* Park Royal *(Park Royal (Hanger Hill))*; 6. júl 1931 (ako stanica District Line); 4. júl 1932 (ako stanica Piccadilly Line)
* Alperton (*Perivale-Alperton*); 28. jún 1903 (ako stanica District Line); 4. júl 1932 (ako stanica Piccadilly Line)
* Sudbury Town ; 28. jún 1903 (ako stanica District Line); 4. júl 1932 (ako stanica Piccadilly Line)
* Sudbury Hill; 28. jún 1903 (ako stanica District Line); 4. júl 1932 (ako stanica Piccadilly Line)
* South Harrow; 28. jún 1903 (ako stanica District Line); 4. júl 1932 (ako stanica Piccadilly Line), budova premiestnená 5. júla 1935
* Rayners Lane; 1. marec 1910 (ako stanica District Line); 23. október 1933 (ako stanica Piccadilly Line) (prestup na Metropolitan Line)
* Eastcote; 1. marec 1910 (ako stanica District Line); 23. október 1933 (ako stanica Piccadilly Line) (prestup na Metropolitan Line)
* Ruislip Manor; 5. august 1912 (ako stanica District Line); 23. október 1933 (ako stanica Piccadilly Line) (prestup na Metropolitan Line)
* Ruislip; 1. marec 1910 (ako stanica District Line); 23. október 1933 (ako stanica Piccadilly Line) (prestup na Metropolitan Line)
* Ickenham; 1. marec 1910 (ako stanica District Line); 23. október 1933 (ako stanica Piccadilly Line) (prestup na Metropolitan Line)
* Hillingdon  *(Hillingdon (Swakeleys))*; 10. december 1923 (ako stanica District Line); 23. október 1933 (ako stanica Piccadilly Line), budova premiestnená 6. decembra 1992 (prestup na Metropolitan Line)
* Uxbridge ; 1. marec 1910 (ako stanica District Line); 23. október 1933 (ako stanica Piccadilly Line), budova premiestnená 4. decembra 1938 (prestup na Metropolitan Line)

Uzavreté stanice
----------------

* Aldwych otvorili 30. novembra 1907 ešte s pôvodným názvom „Strand". Bol to koniec vetvy začínajúcej v stanici Holborn. Od roku 1917 bola obsluhovaná už len 1 súpravou, ktorá premávala kyvadlovo do stanice Holborn a v tomto roku bola stanica premenovaná na Aldwych. Dočasne ju uzatvorili v roku 1940 a počas 2. svetovej vojny bola použitá ako protiletecký kryt. Stanica bola znovuotvorená v roku 1946. O možnosti predĺženia k Waterloo sa diskutovalo, ale nikdy sa tento návrh nezrealizoval. Definitívne ju uzavreli 30. septembra 1994 z dôvodu veľmi nízkeho využitia.
* Brompton Road - otvorili 15. decembra 1906 a uzavreli 30. júla 1934. Nachádzala sa medzi stanicami Knightsbridge a South Kensington.
* Down Street - otvorili 15. decembra 1906 a uzavreli 21. mája 1932. Nachádzala sa medzi stanicami Green Park a Hyde Park Corner.
* Osterley & Spring Grove bola otvorená 13. marca 1933 ako predchodca dnešnej stanice Osterley. Uzavreli ju 24. marca 1934.
* Park Royal & Twyford Abbey otvorili 23. júna 1903 a zatvorili 5. júla 1931. Aj keď sa nachádzala na dnešnej trase Piccadilly Line, kúsok na sever od dnešnej stanice Park Royal, nikdy tu súpravy Piccadilly Line nezastavili. V dobe jej otvorenia tu premávala District Line, pôvodná obsluha medzi Ealing Common a South Harrow, a v roku 1932 ju uzatvorili ešte pred tým, ako sem začala jazdiť Piccadilly Line.
* York Road otvorili 15. decembra 1906 a uzavreli 19. septembra 1932. Ležala medzi stanicami King's Cross St Pancras a Caledonian Road. Bolo navrhnuté, aby túto stanicu znovu otvorili, pretože v jej blízkosti sa začalo stavať, ale očakávaný počet cestujúcich by nepokryl náklady na zrekonštruovanie stanice.

Zaujímavosti
------------

Záverečná pieseň skupiny The Feeling na albume *Twelve Steps and Home* z roku 2006 je nazvaná *Blue Piccadilly*.

Externé odkazy
--------------

* Piccadilly Line - oficiálna stránka (po anglicky)